Meddelelse om gennemførelse af afgørelsen fra Verdenshandelsorganisationens tvistbilæggelsesorgan vedrørende beskyttelsesforanstaltningerne over for importen til Unionen af visse stålprodukter

(2022/C 320/21)

Den 31. maj 2022 vedtog WTO's tvistbilæggelsesorgan panelrapporten i den tvist, som Tyrkiet havde indbragt, nemlig DS595 European Union-Safeguard Measures on Certain Steel Products (1). I rapporten fandt panelet, at EU's forklaringer og begrundelser vedrørende visse aspekter af den oprindelige foranstaltning ikke opfyldte kravene i overenskomsten om oprettelse af Verdenshandelsorganisationen (»WTO-overenskomsten«).

Formålet med denne meddelelse er at informere interesserede parter om, at Kommissionen vil gennemføre tvistbilæggelsesorganets henstilling og afgørelse. Med henblik herpå opfordrer Kommissionen interesserede parter til at fremsætte bemærkninger. EU vil gennemføre foranstaltningen ved at bringe beskyttelsesforanstaltningerne over for visse stålprodukter i overensstemmelse med WTO-aftalen om beskyttelsesforanstaltninger og GATT 1994 for så vidt angår de tilfælde, hvor WTO-panelet har konkluderet, at EU's beskyttelsesforanstaltninger ikke er i overensstemmelse med de omfattede aftaler. Panelets konstateringer af uoverensstemmelser vedrørte to retlige punkter i henhold til artikel XIX, stk. 1, litra a), i GATT 1994 og to elementer i et retligt punkt i artikel 4.1, litra b), i WTO-aftalen om beskyttelsesforanstaltninger.

Med hensyn til artikel XIX, stk. 1, litra a), i GATT 1994 blev det i de oprindelige beskyttelsesforanstaltninger ikke i tilstrækkelig grad forklaret, hvordan stigningen i importen fandt sted som følge af de uforudsete udviklinger, der var blevet konstateret. Foranstaltningerne havde heller ikke identificeret de GATT-forpligtelser, hvis virkning førte til en stigning i importen.

Med hensyn til artikel 4.1, litra b), i WTO-aftalen om beskyttelsesforanstaltninger fandt panelet, at to centrale elementer i konstateringen af en trussel om alvorlig skade ikke var »baseret på kendsgerninger«: for det første konklusionen om, at den indenlandske erhvervsgren stadig var »udsat og sårbar« på trods af dens forbedrede resultater, og for det andet konklusionen om, at en yderligere stigning i importmængderne i fremtiden ville medføre alvorlig skade for den indenlandske erhvervsgren.

Med henblik på gennemførelsen har Kommissionen til hensigt at supplere gennemførelsesforordning (EU) 2019/159 (2) på ovennævnte punkter. Interesserede parter opfordres derfor til udelukkende at fremsætte bemærkninger til disse punkter.

Panelets konklusioner på ovennævnte punkter kan findes i afsnit 7.3.2.3 i panelrapporten med hensyn til forbindelsen mellem stigningen i importen og uforudsete udviklinger, i punkt 7.4 i panelrapporten for så vidt angår virkningerne af forpligtelser og i punkt 7.6.2 i panelrapporten for så vidt angår truslen om alvorlig skade.

1. Procedure

I lyset af ovenstående genoptager Kommissionen hermed den oprindelige beskyttelsesundersøgelse på det tidspunkt, hvor der i lyset af panelets konklusioner er behov for yderligere præciseringer. Det relevante tidspunkt ligger lige før vedtagelsen af de endelige beskyttelsesforanstaltninger.

1.1. Skriftlige indlæg

Interesserede parter, der ønsker at deltage i undersøgelsen, opfordres hermed til at tilkendegive deres synspunkter, indgive oplysninger og fremlægge dokumentation herfor for Kommissionen. Disse oplysninger med tilhørende dokumentation skal være Kommissionen i hænde senest 21 dage efter datoen for offentliggørelsen af denne meddelelse i Den Europæiske Unions Tidende (3).

1.2. Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne vil kun blive forlænget, hvis forlængelsen er behørigt begrundet. Behørigt begrundet forlængelse af fristen for at indgive oplysninger er normalt begrænset til yderligere tre dage.

Interesserede parter anmodes om ikke at indgive yderligere oplysninger uden for de tidsfrister, der er fastsat i denne meddelelse eller i andre meddelelser udsendt af Kommissionen. For at denne undersøgelse kan afsluttes på korrekt vis i tide, kan enhver indgivelse, indsigelse eller ethvert andet skriftligt dokument, der ikke overholder de af Kommissionen fastsatte frister, lades ude af betragtning.

1.3. Vejledning om indgivelse af skriftlige indlæg og indsendelse af korrespondance

Oplysninger, som indgives til Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger fra interesserede parter, for hvilke der anmodes om fortrolig behandling, skal forsynes med påtegningen »Sensitive« (4). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Sensitive«, anmodes om at indgive ikkefortrolige sammendrag heraf, som forsynes med påtegningen »For inspection by interested parties«, jf. artikel 8 i forordning (EU) 2015/478 (5) og artikel 5 i forordning (EU) 2015/755 (6). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Sensitive«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikkefortroligt sammendrag heraf, der opfylder kravene til form og indhold, kan Kommissionen se bort fra disse oplysninger.

Interesserede parter opfordres kraftigt til at indsende deres skriftlige indlæg og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter, hvis det er relevant.

Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen hZar modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af indlæg via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat G, Kontor G5 Kontor: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-mailadresse: TRADE-SAFE009-REVIEW@ec.europa.eu

2 Mulighed for at blive hørt af Kommissionens undersøgelsestjenester

Interesserede parter kan blive hørt af Kommissionens undersøgelsestjenester, forudsat at de reelt forventes at blive berørt af resultatet af genoptagelsen af den oprindelige beskyttelsesundersøgelse, og at der er særlige grunde til, at de skal høres mundtligt. Enhver anmodning om at blive hørt skal indgives skriftligt og begrundes. For så vidt angår høringer om spørgsmål vedrørende indledningen af denne undersøgelse, skal anmodningen fremsættes senest 21 dage efter datoen for offentliggørelsen af denne meddelelse i Den Europæiske Unions Tidende.

3 Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om høringskonsulentens mellemkomst. En sådan mellemkomst er i princippet begrænset til problemer, der er opstået i løbet af den nuværende undersøgelse.

En anmodning om høringskonsulentens mellemkomst skal indgives skriftligt og begrundes. Interesserede parter opfordres til at følge de tidsrammer, der er fastsat i punkt 1.1 denne meddelelse, for anmodninger om høringskonsulentens mellemkomst. Hvis anmodninger indgives efter den relevante tidsrammes udløb, kan høringskonsulenten også undersøge årsagerne til sådanne sene anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/

4 Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (7).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Panelrapporten findes på følgende adresse: https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(3) Rådets forordning (EØF, Euratom) nr. 1182/71 af 3. juni 1971 om fastsættelse af regler om tidsfrister, datoer og tidspunkter (EFT L 124 af 8.6.1971, s. 1).

(4) Et dokument med påtegningen »Sensitive« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(5) EUT L 83 af 27.3.2015, s. 16.

(6) EUT L 123 af 19.5.2015, s. 33.

(7) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).